CELEX: 61985CJ0182
Language: el
Date: 1987-07-09 00:00:00
Title: Απόφαση του Δικαστηρίου (δεύτερο τμήμα) της 9ης Ιουλίου 1987. # Alfons Lütticke GmbH κατά Denkavit Futtermittel GmbH. # Αίτηση για την έκδοση προδικαστικής αποφάσεως: Amtsgericht Köln - Γερμανία. # Κοινή οργάνωση των αγορών στον τομέα του γάλακτος και των γαλακτοκομικών προϊόντων - Προϋποθέσεις χορηγήσεως ενισχύσεων για το αποκορυφωμένο γάλα σε σκόνη. # Υπόθεση 182/85.

Avis juridique important

|

61985J0182

ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΔΕΥΤΕΡΟ ΤΜΗΜΑ) ΤΗΣ 9ΗΣ ΙΟΥΛΙΟΥ 1987.  -  ALFONS LUETTICKE GMBH ΚΑΤΑ DENKAVIT-FUTTERMITTEL GMBH.  -  ΑΙΤΗΣΗ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ ΤΟΥ AMSTGERICHT ΤΗΣ ΚΟΛΩΝΙΑΣ.  -  ΚΟΙΝΗ ΟΡΓΑΝΩΣΗ ΑΓΟΡΑΣ ΣΤΟΝ ΤΟΜΕΑ ΤΟΥ ΓΑΛΑΚΤΟΣ ΚΑΙ ΤΩΝ ΓΑΛΑΚΤΟΚΟΜΙΚΩΝ ΠΡΟΙΟΝΤΩΝ - ΠΡΟΥΠΟΘΕΣΕΙΣ ΧΟΡΗΓΗΣΕΩΣ ΕΝΙΣΧΥΣΕΩΝ ΓΙΑ ΤΟ ΑΠΟΚΟΡΥΦΩΜΕΝΟ ΓΑΛΑ ΣΕ ΣΚΟΝΗ.  -  ΥΠΟΘΕΣΗ 182/85.  

Συλλογή της Νομολογίας του Δικαστηρίου 1987 σελίδα 03159

ΠερίληψηΔιάδικοιΣκεπτικό της απόφασηςΑπόφαση για τα δικαστικά έξοδαΔιατακτικό
Λέξεις κλειδιά

++++1 . Γεωργία - Κοινή οργάνωση των αγορών - Γάλα και γαλακτοκομικά προϊόντα - Ενισχύσεις στο αποκορυφωμένο γάλα σε σκόνη που προορίζεται για τη διατροφή ζώων - Προϋποθέσεις συνθέσεως και ποιότητας - Απουσία ορού γάλακτος - Μέθοδος αναλύσεως οριζόμενη στο πλαίσιο του συστήματος παρεμβάσεως για τη διαπίστωση της παρουσίας ορού γάλακτος - Εφαρμογή στο πλαίσιο του συστήματος ενισχύσεων - 'Οροι - Ταυτότητα συνθέσεως και ποιότητας του προϊόντος  ( Κανονισμός 804/68 του Συμβουλίου κανονισμοί 625/78, παράρτημα ΙV, και 1725/79 της Επιτροπής )  2 . Γεωργία - Κοινή οργάνωση των αγορών - Γάλα και γαλακτοκομικά προϊόντα - Σύστημα παρεμβάσεως για το αποκορυφωμένο γάλα σε σκόνη - Σύνθεση και ποιότητα του προϊόντος - Οριζομένη μέθοδος αναλύσεως - Δεν εφαρμόζεται στους ελέγχους που διενεργούνται στο πλαίσιο του συστήματος ενισχύσεων στο αποκορυφωμένο γάλα σε σκόνη που προορίζεται για τη διατροφή ζώων - Αρχή της αναλογικότητας - Παραβίαση - Δεν υφίσταται  ( Κανονισμοί 625/78, παράρτημα ΙV, και 1725/79 της Επιτροπής )  

Περίληψη

1 . Οι διατάξεις των κανονισμών 804/68, 625/78 και 1725/79 έχουν την έννοια ότι το αποκορυφωμένο γάλα σε σκόνη, το οποίο συγκεντρώνει τις προϋποθέσεις συνθέσεως και ποιότητας που απαιτούνται για την παρέμβαση, υπό τη μορφή κρατικής αποθεματοποιήσεως βάσει του κανονισμού 625/78, πρέπει να θεωρείται ότι μπορεί να τύχει των ευεργετημάτων του συστήματος ενισχύσεων που προβλέπονται από τον κανονισμό 1725/79 για το αποκορυφωμένο γάλα σε σκόνη το οποίο προορίζεται για τη διατροφή ζώων .  Εντούτοις το γεγονός ότι η εφαρμογή της περιγραφόμενης στο παράρτημα ΙV του κανονισμού 625/78 και υποχρεωτικής, στο πλαίσιο του από αυτόν τον κανονισμό προβλεπόμενου συστήματος παρεμβάσεως, μεθόδου καταλήγει στη διαπίστωση, λαμβανομένου υπόψη του ορίου ανοχής που προβλέπει, απουσίας ορού γάλακτος δεν σημαίνει ότι το αναλυθέν αποκορυφωμένο γάλα σε σκόνη πρέπει επίσης να θεωρηθεί ότι δεν περιέχει ορό γάλακτος προς το σκοπό χορηγήσεως ενισχύσεων βάσει του κανονισμού 1725/79, αν δεν είναι, όμοιο, από την άποψη της σύνθεσης και ποιότητάς του, με το αποκορυφωμένο γάλα σε σκόνη που μπορεί να αποτελέσει αντικείμενο παρεμβάσεως . Πράγματι, η εν λόγω μέθοδος εφαρμοζόμενη σε γάλα σε σκόνη εκτός αυτού πρώτης ποιότητας που μπορεί ν' αποτελέσει αντικείμενο παρεμβάσεως, δεν παρέχει όλα τα εχέγγυα καταλληλότητας και τα κράτη μέλη είναι ελεύθερα να εφαρμόζουν, για την τήρηση των προϋποθέσεων που θέτει ο κανονισμός 1725/79, άλλες μεθόδους που θεωρούν κατάλληλες, εφόσον καμιά μέθοδος δεν επιβάλλεται από τον εν λόγω κανονισμό .  2 . Το γεγονός ότι, στο πλαίσιο του ελέγχου της τηρήσεως των προϋποθέσεων χορηγήσεως των ενισχύσεων στο αποκορυφωμένο γάλα σε σκόνη που προορίζεται για τη διατροφή ζώων, ο κοινοτικός νομοθέτης δεν όρισε, για την ανάλυση του αποκορυφωμένου γάλακτος σε σκόνη που δεν έχει ούτε τη σύνθεση ούτε την ποιότητα του προϊόντος το οποίο μπορεί να αποτελέσει αντικείμενο παρεμβάσεως, την εφαρμογή της μεθόδου του παραρτήματος ΙV του κανονισμού 625/78, κατ' αποκλεισμό άλλων μεθόδων ελέγχου, δεν υπερβαίνει, λαμβανομένης υπόψη της περιορισμένης πρακτικής χρησιμότητας της μεθόδου του παραρτήματος ΙV, τα όρια που είναι κατάλληλα και αναγκαία για τη διασφάλιση ότι οι κοινοτικές ενισχύσεις δεν καταβάλλονται για προϊόντα τα οποία δεν πρέπει να τύχουν αυτών των ενισχύσεων . Συνεπώς, η μη εφαρμογή αυτής της μεθόδου αναλύσεως στο αποκορυφωμένο γάλα σε σκόνη που δεν είναι όμοιο, από την άποψη της σύνθεσης και ποιότητάς του, με το αποκορυφωμένο γάλα σε σκόνη που μπορεί να αποτελέσει αντικείμενο παρεμβάσεως, δεν παραβιάζει την αρχή της αναλογικότητας .  

Διάδικοι

Στην υπόθεση 182/85,  που έχει ως αντικείμενο αίτηση του Amtsgericht Κολωνίας προς το Δικαστήριο, κατ' εφαρμογή του άρθρου 177 της Συνθήκης ΕΟΚ, με την οποία ζητείται, στο πλαίσιο της υποθέσεως που εκκρεμεί ενώπιον του παραπέμποντος δικαστηρίου, μεταξύ  Alfons Loetticke GmbH, με έδρα το Αμβούργο, αφενός,  και  Denkavit-Futtermittel GmbH, με έδρα το Warendorf, αφετέρου,  η έκδοση προδικαστικής αποφάσεως ως προς την ερμηνεία του κανονισμού 804/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων ( ΕΕ ειδ . έκδ . 03/003, σ . 82 και επ .), του κανονισμού 625/78 της Επιτροπής, της 30ής Μαρτίου 1978, περί των λεπτομερειών εφαρμογής της κρατικής αποθεματοποιήσεως του αποκορυφωμένου γάλακτος σε σκόνη ( ΕΕ ειδ . έκδ . 03/020, σ . 170 ), και του κανονισμού 1725/79 της Επιτροπής, της 26ης Ιουλίου 1979 περί των λεπτομερειών παροχής ενισχύσεων στο αποκορυφωμένο γάλα που μεταποιείται σε σύνθετες τροφές και στο αποκορυφωμένο γάλα σε σκόνη που προορίζεται για τη διατροφή μόσχων ( ΕΕ ειδ . έκδ . 03/026, σ . 12 και επ .), καθώς και ως προς το κύρος του άρθρου 1, παράγραφος 2, του κανονισμού 1725/79,  ΤΟ ΔΙΚΑΣΤΗΡΙΟ ( δεύτερο τμήμα )  συγκείμενο από τους T . F . O' Higgins, πρόεδρο τμήματος, O . Due και K . Bahlmann, δικαστές,  γενικός εισαγγελέας : G . F . Mancini  γραμματέας : B . Pastor, υπάλληλος διοικήσεως  λαμβάνοντας υπόψη τις παρατηρήσεις που κατέθεσαν :  - η εταιρία Alfons Loetticke GmbH, εκπροσωπούμενη από τον Mittelstaedt, δικηγόρο Κολωνίας,  - η εταιρία Denkavit-Futtermittel GmbH, εκπροσωπούμενη από τον Schiller, δικηγόρο Κολωνίας,  - η Επιτροπή των Ευρωπαϊκών Κοινοτήτων, εκπροσωπούμενη από το νομικό της σύμβουλο Booss,  έχοντας υπόψη την έκθεση για την επ' ακροατηρίου συζήτηση, όπως συμπληρώθηκε κατόπιν της προφορικής διαδικασίας της 18ης Μαρτίου 1987,  αφού άκουσε το γενικό εισαγγελλέα που ανέπτυξε τις προτάσεις του στη συνεδρίαση της 9ης Ιουνίου 1987,  εκδίδει την ακόλουθη  Απόφαση  

Σκεπτικό της απόφασης

1 Με Διάταξη της 7ης Δεκεμβρίου 1984, που περιήλθε στη γραμματεία του Δικαστηρίου στις 4 Ιουνίου 1985, το Amtsgericht Κολωνίας υπέβαλε, δυνάμει του άρθρου 177 της Συνθήκης ΕΟΚ, ορισμένα προδικαστικά ερωτήματα ως προς την ερμηνεία ορισμένων διατάξεων του κανονισμού 804/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων ( ΕΕ ειδ . έκδ . 03/003, σ . 82 και επ .), του συστήματος παρεμβάσεως (( κανονισμός 625/78 της Επιτροπής, της 30ής Μαρτίου 1978, περί των λεπτομερειών εφαρμογής της κρατικής αποθεματοποιήσεως του αποκορυφωμένου γάλακτος σε σκόνη ( ΕΕ ειδ . έκδ . 03/020, σ . 170 και επ .) )), και του συστήματος ενισχύσεων (( κανονισμός 1725/79 της Επιτροπής, της 26ης Ιουλίου 1979, περί των λεπτομερειών παροχής ενισχύσεων στο αποκορυφωμένο γάλα που μεταποιείται σε σύνθετες τροφές και στο αποκορυφωμένο γάλα σε σκόνη που προορίζεται για τη διατροφή μόσχων ( ΕΕ 03/026, σ . 12 και επ .) )) που θεσπίστηκαν στο πλαίσιο αυτής της κοινής οργανώσεως αγοράς, καθώς και ως προς το κύρος διατάξεως του συστήματος ενισχύσεων .  2 Αυτά τα ερωτήματα ανέκυψαν στο πλαίσιο διαφοράς μεταξύ της εταιρίας Alfons Loetticke GmbH ( στο εξής : η ενάγουσα ) και της εταιρίας Denkavit-Futtermittel GmbH ( στο εξής : η εναγόμενη ). Η τελευταία παρασκευάζει σύνθετες ζωοτροφές χρησιμοποιώντας το αποκορυφωμένο γάλα σε σκόνη που αγοράζει, μεταξύ άλλων, από την ενάγουσα . Κατά τους όρους συμφωνίας-πλαίσιο, συναφθείσας μεταξύ των διαδίκων, η εναγόμενη δεν έχει την υποχρέωση να παραλαμβάνει αποκορυφωμένο γάλα σε σκόνη που προμηθεύει η ενάγουσα όταν αυτό το προϊόν δεν συγκεντρώνει τις προϋποθέσεις για να τύχει ενισχύσεων, δυνάμει των εκάστοτε εφαρμοζόμενων διατάξεων του κοινοτικού δικαίου, προς το σκοπό μεταποιήσεώς του σε σύνθετες διατροφές .  3 Η διαφορά στην κύρια δίκη αφορά το αν μια ποσότητα αποκορυφωμένου γάλακτος σε σκόνη, που παρασκευάστηκε με τη μέθοδο ραντισμού ( spray ) και που παρέδωσε η ενάγουσα στις 14 Ιουλίου 1983, συγκέντρωνε τις προϋποθέσεις για να τύχει ενισχύσεων και έπρεπε, κατά συνέπεια, να γίνει δεκτή από την εναγόμενη παρόλον ότι η εν λόγω ποσότητα, σύμφωνα με αναλύσεις που πραγματοποιήθηκαν στο εργαστήριο της εναγόμενης, περιείχε ορό γάλακτος, κυμαινόμενο, κατά την εφαρμοσθείσα μέθοδο αναλύσεως, μεταξύ 0,5 % και 3 %. Η εναγόμενη θεώρησε ότι το παραδοθέν προϊόν δεν συγκέντρωνε, λόγω της παρουσίας ορού γάλακτος, τις προβλεπόμενες από τον προαναφερθέντα κανονισμό 1725/79 προϋποθέσεις για τη χορήγηση ενισχύσεων, κατά τις οποίες το αποκορυφωμένο γάλα σε σκόνη δεν έπρεπε να περιέχει καμία ξένη ουσία . Η ενάγουσα, αντιθέτως, ισχυρίστηκε ότι για την ανίχνευση του ορού γάλακτος, η προβλεπόμενη από τον προαναφερθέντα κανονισμό 625/78 μέθοδος, η οποία και περιλαμβάνει όριο ανοχής 2 %, έπρεπε επίσης να εφαρμοστεί στο πλαίσιο των ελέγχων κατά τον κανονισμό 1725/79 .  4 Ενόψει της επιλύσεως αυτής της διαφοράς το Amtsgericht Κολωνίας υπέβαλε στο Δικαστήριο τα ακόλουθα προδικαστικά ερωτήματα :  "1 ) Το σύστημα παρεμβάσεως που ισχύει στον τομέα του γάλακτος σύμφωνα με το βασικό κανονισμό 804/68 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων, έχει μήπως την έννοια ότι το αποκορυφωμένο γάλα σε σκόνη, η ποιότητα του οποίου ανταποκρίνεται στις προϋποθέσεις που απαιτούνται για τη δημόσια αποθεματοποίηση κατά τις συνδυασμένες διατάξεις του άρθρου 5 του κανονισμού 804/68 και του κανονισμού 625/78, πρέπει να θεωρηθεί για το λόγο αυτό ότι δικαιούται συγχρόνως ενισχύσεις κατά την έννοια των συνδυασμένων διατάξεων του άρθρου 10 του κανονισμού 804/68 και του κανονισμού 1725/79;  2 ) Το γεγονός ότι, κατόπιν της εφαρμογής της μεθόδου αναλύσεως που περιγράφεται στο παράρτημα ΙV του κανονισμού 625/78, συνάγεται το συμπέρασμα ότι, λαμβανομένης υπόψη της ανοχής που προβλέπει, δεν υφίσταται παρουσία ορού γάλακτος, σημαίνει μήπως ότι το εν λόγω αποκορυφωμένο γάλα πρέπει να θεωρηθεί επίσης ότι δεν περιέχει ορό γάλακτος προς το σκοπό της χορηγήσεως ενισχύσεων βάσει του κανονισμού 1725/79;  3 ) Σε περίπτωση καταφατικής απαντήσεως στο δεύτερο ερώτημα :  α ) το γεγονός ότι σύμφωνα με τη μέθοδο αναλύσεως που περιγράφεται στο παράρτημα ΙV του κανονισμού 625/78 για το σύστημα παρεμβάσεως προβλέπεται ανοχή 2 %, σημαίνει μήπως ότι ανάλογη ανοχή πρέπει να ισχύει και για τα αποτελέσματα των αναλύσεων που πραγματοποιούν τα κράτη μέλη, στο πλαίσιο της χορηγήσεως ενισχύσεων δυνάμει του κανονισμού 1725/79, με άλλες μεθόδους, οι οποίες δεν προβλέπονται ακόμα από το κοινοτικό δίκαιο;  β ) το γεγονός ότι, λαμβανομένης υπόψη της εφαρμοστέας ανοχής, μπορεί να συναχθεί το συμπέρασμα ότι δεν υπάρχει παρουσία ορού σε μια ποσότητα αποκορυφωμένου γάλακτος σε σκόνη, σημαίνει μήπως ότι αυτός στον οποίο έχουν χορηγηθεί ενισχύσεις βάσει του κανονισμού ( ΕΟΚ ) 1725/79 προστατεύεται κατά της απαιτήσεως αποδόσεως των ενισχύσεων ακόμα και όταν, βάσει άλλων διαπιστώσεων ( π.χ . στο πλαίσιο ελέγχου πραγματοποιούμενου στην επιχείρηση παρασκευής του εν λόγω αποκορυφωμένου γάλακτος σε σκόνη ), οι αρμόδιες αρχές προσκομίζουν την απόδειξη προσμίξεως ορού γάλακτος στην εν λόγω ποσότητα αποκορυφωμένου γάλακτος;  4 ) Αντίκειται το άρθρο 1, παράγραφος 2, του κανονισμού ( ΕΟΚ ) 1725/79 προς την αρχή της αναλογικότητας που καθιερώνει το κοινοτικό δίκαιο, εφόσον δεν μπορούν να χορηγηθούν ενισχύσεις για το αποκορυφωμένο γάλα σε σκόνη για το οποίο προβάλλεται ο ισχυρισμός ότι περιέχει ορό γάλακτος, ακόμη και όταν το προϊόν αυτό μπορεί να αποτελέσει αντικείμενο παρεμβάσεως δυνάμει του παραρτήματος ΙV του κανονισμού 625/78;"  5 Στην έκθεση για την επ' ακροατηρίου συζήτηση αναπτύσσονται διεξοδικώς τα πραγματικά περιστατικά, το νομικό πλαίσιο και οι γραπτές παρατηρήσεις που κατατέθηκαν στο Δικαστήριο . Τα στοιχεία αυτά του φακέλου δεν επαναλαμβάνονται πιο κάτω παρά μόνο καθόσον απαιτείται για να σχηματίσει κρίση το Δικαστήριο .  Επί του πρώτου ερωτήματος  6 Με το πρώτο ερώτημα ερωτάται αν το αποκορυφωμένο γάλα σε σκόνη, η σύνθεση και η ποιότητα του οποίου ανταποκρίνονται στις προϋποθέσεις που απαιτούνται για την παρέμβαση υπό τη μορφή δημόσιας αποθεματοποίησης, πρέπει να θεωρηθεί για το λόγο αυτό ότι δικαιούται των ενισχύσεων που προβλέπονται για το αποκορυφωμένο γάλα σε σκόνη, το οποίο προορίζεται για τη διατροφή ζώων .  7 Πρέπει, καταρχάς, να υπομνησθεί ότι το αποκορυφωμένο γάλα σε σκόνη, για να τύχει του ευεργετήματος των ενισχύσεων που προβλέπει το άρθρο 10 του προαναφερθέντος κανονισμού 804/68, πρέπει να συγκεντρώνει τις ακόλουθες προϋποθέσεις :  - να παρασκευάζεται από γάλα στο οποίο δεν πρέπει να έχει προστεθεί τίποτε, εκτός αποβουτυρωμένου γάλακτος, και να μην υπάρχει μεταγενέστερη πρόσμιξη άλλων ουσιών  - η περιεκτικότητα σε λιπαρές ουσίες να είναι 11 % κατ' ανώτατο όριο  - η περιεκτικότητα σε νερό να είναι 5 % κατ' ανώτατο όριο .  8 Το αποκορυφωμένο γάλα σε σκόνη, το οποίο μπορεί να τύχει ενισχύσεων, πρέπει να ανταποκρίνεται στις ακόλουθες απαιτήσεις :  - να πρόκειται περί προϊόντος πρώτης ποιότητας παρασκευαζόμενου σε ειδικά εργαστήρια παραγωγής  - να μην περιέχει άλλα προϊόντα, ιδίως αποβουτυρωμένο βούτυρο ή ορό γάλακτος και να έχει παρασκευαστεί με αποβουτυρωμένο γάλα χωρίς πρόσμιξη άλλων προϊόντων  - η περιεκτικότητά του σε λιπαρές ουσίες να μην υπερβαίνει το 1,25% κατ' ανώτατο όριο  - η περιεκτικότητά του σε νερό να μην υπερβαίνει το 4 κατ' ανώτατο όριο  - η ηλικία του να είναι ενός μηνός κατ' ανώτατο όριο  - να εμφανίζει πολλά άλλα χαρακτηριστικά, τα οποία ορίζονται στην παράγραφο 1 του παραρτήματος Ι του κανονισμού 625/78 και που αφορούν την οξύτητα που δύναται να τιτλοδοτηθεί, την απουσία μέσων εξουδετερώσεως της οξύτητος και προσθέτων ουσιών, την περιεκτικότητα σε μικροοργανισμούς, το βαθμό καθαρότητος κλπ .  9 Επομένως, οι προϋποθέσεις που αφορούν τη σύνθεση και την ποιότητα, οι απαιτούμενες από το σύστημα παρεμβάσεως, διαφέρουν των προϋποθέσεων του συστήματος ενισχύσεων κυρίως με το να είναι πολύ αυστηρότερες από τις τελευταίες, έτσι ώστε, όπως ορθώς επισήμανε η Επιτροπή κατά τη διάρκεια της διαδικασίας ενώπιον του Δικαστηρίου, τα δύο προϊόντα δεν μπορούν, γενικά, να αλληλοαντικατασταθούν στην αγορά . Εντούτοις, στην περίπτωση πλήρους ταυτότητας υπό την έννοια ότι ορισμένη ποσότητα αποκορυφωμένου γάλακτος σε σκόνη που προορίζεται για τη διατροφή ζώων συγκεντρώνει επίσης όλες τις προϋποθέσεις συνθέσεως και ποιότητας, οι οποίες απαιτούνται για την παρέμβαση, δεν μπορεί να αμφισβητηθεί ότι αυτή η ποσότητα πρέπει να θεωρείται ότι μπορεί να τύχει ενισχύσεων .  10 Επομένως, στο πρώτο ερώτημα προσήκει η απάντηση ότι οι διατάξεις των κανονισμών 804/68, 625/78 και 1725/79 έχουν την έννοια ότι το αποκορυφωμένο γάλα σε σκόνη, το οποίο συγκεντρώνει τις προϋποθέσεις συνθέσεως και ποιότητας που απαιτούνται για την παρέμβαση, πρέπει να θεωρείται ότι μπορεί να τύχει των ευεργετημάτων του συστήματος ενισχύσεων .  Επί του δευτέρου ερωτήματος  11 Με αυτό το ερώτημα ερωτάται αν το γεγονός ότι η εφαρμογή της προβλεπόμενης στο παράρτημα ΙV του κανονισμού 625/78 μέθοδος αναλύσεως καταλήγει στη διαπίστωση, λαμβανομένου υπόψη του ορίου ανοχής που προβλέπει, της απουσίας ορού γάλακτος σημαίνει ότι το αναλυθέν αποκορυφωμένο γάλα σε σκόνη πρέπει επίσης να θεωρείται ότι δεν περιέχει ορό γάλακτος προς το σκοπό χορηγήσεως ενισχύσεων βάσει του κανονισμού 1725/79, ακόμα και αν δεν είναι όμοιο, από την άποψη της συνθέσεως και ποιότητάς του, με το αποκορυφωμένο γάλα σε σκόνη που μπορεί να αποτελέσει αντικείμενο παρεμβάσεως .  12 Σχετικώς, τονίζεται, καταρχάς, ότι η προβλεπόμενη στο παράρτημα ΙV του κανονισμού 625/78 μέθοδος αναλύσεως, όπως διατυπώνεται στον κανονισμό 2188/81 της Επιτροπής, της 28ης Ιουλίου 1981, περί τροποποιήσεως του κανονισμού 625/78 ( ΕΕ L 213, σ . 1 ), του οποίου η εφαρμογή στο πλαίσιο του συστήματος παρεμβάσεως είναι υποχρεωτική, επιτρέπει, κατά την παράγραφο 1, τον προσδιορισμό του ορού γάλακτος ο οποίος λαμβάνεται με την επίδραση πυτίας στο αποκορυφωμένο γάλα σε σκόνη που προορίζεται για τη δημόσια αποθεματοποίηση . Αυτή η μέθοδος περιλαμβάνει, από την άποψη της πρακτικής της χρησιμότητας, διττό περιορισμό . Πράγματι, όπως το επεξήγησε ο πραγματογνώμων της Επιτροπής στην επ' ακροατηρίου συζήτηση, χωρίς να του προβληθούν αντιρρήσεις, σε απάντηση σε ερωτήματα του Δικαστηρίου, η εν λόγω μέθοδος θεσπίστηκε ειδικά και αποκλειστικά για το αποκορυφωμένο γάλα σε σκόνη πρώτης ποιότητας που συγκεντρώνει όλες τις προϋποθέσεις συνθέσεως και ποιότητας, οι οποίες απαιτούνται για την παρέμβαση, ενώ, εφαρμοζόμενη σε οποιοδήποτε προϊόν διαφορετικής συνθέσεως ή κατώτερης ποιότητας, δεν αποδίδει αξιόπιστο αποτέλεσμα και εξάλλου, ακόμα και αν χρησιμοποιηθεί για την ανάλυση προϊόντος πρώτης ποιότητας, η εν λόγω μέθοδος δεν λειτουργεί παρά για την ανίχνευση του ορού γάλακτος ο οποίος λαμβάνεται με την επίδραση πυτίας .  13 'Οσον αφορά το προβλεπόμενο στη μέθοδο του παραρτήματος ΙV όριο ανοχής, παρατηρείται ότι, παρόλον ότι η παράγραφος 8.3 του εν λόγω παραρτήματος διευκρινίζει ότι "λαμβάνοντας υπόψη τα σφάλματα που οφείλονται στην ίδια τη μέθοδο και στις φυσικές διακυμάνσεις της συστάσεως του δείγματος", μπορούμε να συμπεράνουμε οριστικά την απουσία ορού γάλακτος όταν η τιμή που λαμβάνεται στην παράγραφο 8.2 είναι κατώτερη ή ίση του 2,0, αυτό το όριο ανοχής δεν σημαίνει για το λόγο αυτό ότι η παρουσία 2 % ορού γάλακτος θα ήταν ανεκτή προς το σκοπό παρεμβάσεως . Πράγματι, η αναφερόμενη στην παράγραφο 8.2 του παραρτήματος ΙV τιμή επισημαίνει απλώς τη σχέση που εκφράζει την περιεκτικότητα του δείγματος σε σιαλικό οξύ, του οποίου η ποσότητα επιτρέπει να διαπιστωθεί η ενδεχόμενη παρουσία ορού γάλακτος που λαμβάνεται με την επίδραση πυτίας .  14 'Οσον αφορά το σύστημα ενισχύσεων, πρέπει να γίνει δεκτό ότι, παρόλον ότι τα κράτη μέλη οφείλουν, δυνάμει του άρθρου 10 του κανονισμού 1725/79, να διασφαλίζουν, λαμβάνοντας ορισμένα ελάχιστα μέτρα ελέγχου, την τήρηση των διατάξεων του ίδιου κανονισμού, μεταξύ των οποίων οι σχετικές με την απουσία ορού γάλακτος, αυτό το σύστημα δεν προβλέπει, όμως, καμία κοινοτική μέθοδο αναλύσεως για την ανίχνευση του ορού γάλακτος . Από αυτό προκύπτει ότι τα κράτη μέλη είναι ελεύθερα να εφαρμόζουν, πέραν των προβλεπόμενων από τον κανονισμό 1725/79 μεθόδων, τις μεθόδους αναλύσεως που κρίνουν κατάλληλες και αποτελεσματικές, γνωρίζοντας και λαμβάνοντας υπόψη τα σφάλματά τους και τις συμφυείς ανοχές . Αυτό μάλιστα περιλαμβάνει τη δυνατότητα της χρησιμοποιήσεως της μεθόδου του παραρτήματος ΙV χωρίς, λαμβανομένης υπόψη της περιορισμένης πρακτικής χρησιμότητας αυτής της μεθόδου, τα κράτη μέλη να έχουν την υποχρέωση, δυνάμει του κοινοτικού δικαίου, να τη μεταφέρουν σχηματικά σε τομείς για τους οποίους δεν επινοήθηκε, όπως για παράδειγμα την ανίχνευση του ορού γάλακτος σε δείγμα αποκορυφωμένου γάλακτος σε σκόνη που δεν συγκεντρώνει όλες τις προϋποθέσεις συνθέσεως και ποιότητας, οι οποίες απαιτούνται για την παρέμβαση .  15 Πρέπει, επομένως, να δοθεί στο δεύτερο ερώτημα η απάντηση ότι το γεγονός ότι η εφαρμογή της περιγραφόμενης στο παράρτημα ΙV του κανονισμού 625/78 μέθοδος καταλήγει στη διαπίστωση, λαμβανομένου υπόψη του ορίου ανοχής που προβλέπει, απουσίας ορού γάλακτος δεν σημαίνει ότι το αναλυθέν αποκορυφωμένο γάλα σε σκόνη πρέπει επίσης να θεωρηθεί ότι δεν περιέχει ορό γάλακτος προς το σκοπό χορηγήσεως ενισχύσεων βάσει του κανονισμού 1725/79, αν δεν είναι όμοιο, από την άποψη της σύνθεσης και ποιότητάς του, με το αποκορυφωμένο γάλα σε σκόνη που μπορεί να αποτελέσει αντικείμενο παρεμβάσεως .  Επί του τρίτου ερωτήματος  16 Δεδομένου ότι το τρίτο ερώτημα υποβλήθηκε για μόνη την περίπτωση καταφατικής απαντήσεως στο δεύτερο ερώτημα δεν συντρέχει λόγος το Δικαστήριο να αποφανθεί επ' αυτού .  Επί του τετάρτου ερωτήματος  17 Με το τέταρτο ερώτημα, το εθνικό δικαστήριο επιθυμεί να πληροφορηθεί στην ουσία αν η μη εφαρμογή της περιγραφόμενης στο παράρτημα ΙV του κανονισμού 625/78 μέθοδος αναλύσεως στο αποκορυφωμένο γάλα σε σκόνη που δεν είναι όμοιο, από την άποψη της σύνθεσης και ποιότητάς του, με το αποκορυφωμένο γάλα σε σκόνη που μπορεί να αποτελέσει αντικείμενο παρεμβάσεως, παραβιάζει την αρχή της αναλογικότητας .  18 Σχετικώς, αρκεί να υπομνηστεί ότι το σύστημα των ενισχύσεων δεν ανέχεται την πρόσμιξη ορού γάλακτος στο αποκορυφωμένο γάλα σε σκόνη για το οποίο ζητείται το ευεργέτημα αυτού του συστήματος και ότι επιβάλλει στα κράτη μέλη την υποχρέωση διενέργειας ελέγχων επ' αυτού του σημείου . Και το γεγονός ότι ο κοινοτικός νομοθέτης δεν όρισε, για την ανάλυση του αποκορυφωμένου γάλακτος σε σκόνη που δεν έχει ούτε τη σύνθεση ούτε την ποιότητα του προϊόντος το οποίο μπορεί να αποτελέσει αντικείμενο παρεμβάσεως, την εφαρμογή της μεθόδου του παραρτήματος ΙV, κατ' αποκλεισμό άλλων μεθόδων ελέγχου, δεν υπερβαίνει, λαμβανομένης υπόψη της περιορισμένης πρακτικής χρησιμότητας της μεθόδου του παραρτήματος ΙV, τα όρια που είναι κατάλληλα και αναγκαία για την επίτευξη του επιδιωκόμενου σκοπού, δηλαδή της διασφαλίσεως ότι οι κοινοτικές ενισχύσεις δεν καταβάλλονται για προϊόντα τα οποία δεν πρέπει να τύχουν αυτών των ενισχύσεων .  19 Πρέπει, συνεπώς, να δοθεί στο τέταρτο ερώτημα η απάντηση ότι η μη εφαρμογή της περιγραφόμενης στο παράρτημα ΙV του κανονισμού 625/78 μέθοδος αναλύσεως στο αποκορυφωμένο γάλα σε σκόνη που δεν είναι όμοιο, από την άποψη της σύνθεσης και ποιότητάς του, με το αποκορυφωμένο γάλα σε σκόνη που μπορεί να αποτελέσει αντικείμενο παρεμβάσεως, δεν παραβιάζει την αρχή της αναλογικότητας .  

Απόφαση για τα δικαστικά έξοδα

Επί των δικαστικών εξόδων  20 Τα έξοδα στα οποία υποβλήθηκε η Επιτροπή των Ευρωπαϊκών Κοινοτήτων, η οποία κατέθεσε προτάσεις στο Δικαστήριο, δεν αποδίδονται . Δεδομένου ότι η παρούσα διαδικασία έχει ως προς τους διαδίκους της κύριας δίκης το χαρακτήρα παρεμπίπτοντος, που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων .  

Διατακτικό

Για τους λόγους αυτούς  ΤΟ ΔΙΚΑΣΤΗΡΙΟ ( δεύτερο τμήμα ),  κρίνοντας επί των ερωτημάτων που του υπέβαλε, με Διάταξη της 7ης Δεκεμβρίου 1984, το Amtsgericht Κολωνίας, αποφαίνεται :  1 ) Οι διατάξεις των κανονισμών 804/68, 625/78 και 1725/79 έχουν την έννοια ότι το αποκορυφωμένο γάλα σε σκόνη, το οποίο συγκεντρώνει τις προϋποθέσεις συνθέσεως και ποιότητας που απαιτούνται για την παρέμβαση πρέπει να θεωρείται ότι μπορεί να τύχει των ευεργετημάτων του συστήματος ενισχύσεων .  2 ) Το γεγονός ότι η εφαρμογή της περιγραφόμενης στο παράρτημα ΙV του κανονισμού 625/78 μέθοδος καταλήγει στη διαπίστωση, λαμβανομένου υπόψη του ορίου ανοχής που προβλέπει, απουσίας ορού γάλακτος, δεν σημαίνει ότι το αναλυθέν αποκορυφωμένο γάλα σε σκόνη πρέπει επίσης να θεωρηθεί ότι δεν περιέχει ορό γάλακτος προς το σκοπό χορηγήσεως ενισχύσεων βάσει του κανονισμού 1725/79, αν δεν είναι όμοιο, από την άποψη της σύνθεσης και ποιότητάς του, με το αποκορυφωμένο γάλα σε σκόνη που μπορεί να αποτελέσει αντικείμενο παρεμβάσεως .  3 ) Η μη εφαρμογή της περιγραφόμενης στο παράρτημα ΙV του κανονισμού 625/78 μέθοδος αναλύσεως στο αποκορυφωμένο γάλα σε σκόνη που δεν είναι όμοιο, από την άποψη της σύνθεσης και ποιότητάς του, με το αποκορυφωμένο γάλα σε σκόνη που μπορεί να αποτελέσει αντικείμενο παρεμβάσεως, δεν παραβιάζει την αρχή της αναλογικότητας .